Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 11/05)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: 3/2002

1. Αρμόδια εθνική αρχή Ονομασία: Ministero delle Politiche agricole e forestali - Υπουργείο γεωργικής και δασικής πολιτικής

Διεύθυνση: Via XX Settembre, 20, I-00187 Roma

Τηλ.: (39) 06 481 99 68

Φαξ: (39) 06 42 01 31 26

E-mail: qualita@politicheagricole.it

2. Αιτούσα ομάδα 2.1. Ονομασία: Consorzio agrumicoltori tarantini - CAT

2.2. Διεύθυνση: Via Murat, 29-31, I-74019 Palagiano (TA)

Τηλ.: (39) 0998/88 53 04

2.3. Σύνθεση: παραγωγοί/μεταποιητές (x) άλλοι ( )

3. Τύπος προϊόντος: Κλάση 1.6 - Νωπά οπωροκηπευτικά

4. Περιγραφή των προδιαγραφών

(περίληψη των όρων που προβλέπονται στο άρθρο 4 παράγραφος 2)

4.1. Ονομασία: Κλημεντίνες του κόλπου του Τάραντα (Clementine del Golfo di Taranto)

4.2. Περιγραφή: Νωπά φρούτα της οικογένειας "Citrus clementine Hort. ex Tanaka" των ποικιλιών: Comune, Fedele, Precoce di Massafra (ή Spinoso), Grosso Puglia, ISA, SRA 63 και SRA 89.

Τα κυριότερα χαρακτηριστικά των κλημεντινών του κόλπου του Τάραντα είναι τα ακόλουθα:

- σφαιροειδές σχήμα, ελαφρά πεπλατυσμένο στα άκρα,

- λείος ή ελαφρά τραχύς φλοιός χρώματος πορτοκαλί και χρώματος πρασίνου κατά 30 % κατά μέγιστο όριο,

- οπός χρώματος πορτοκαλί,

- ελάχιστο μέγεθος 6 (43/52 mm),

- ελάχιστη περιεκτικότητα σε χυμό· 40 % του βάρους του φρούτου,

- λόγος ωρίμανσης: ελάχιστος 6:1· αντιστοιχεί στο λόγο της περιεκτικότητας σε διαλυτά στερεά, εκφραζόμενο σε βαθμούς Brix προς τα ογκομετρούμενα οξέα εκφρασμένα σε κιτρικό οξύ,

- απύρηνο: 5 % κλημεντινών που περιέχουν κατά μέγιστο όριο τρεις σπόρους.

4.3. Γεωγραφική ζώνη: Η γεωγραφική ζώνη όπου καλλιεργείται η "κλημεντίνη του κόλπου του Τάραντα" βρίσκεται στην επαρχία του Τάραντα (δυτικό διαμέρισμα Puglia) και περιλαμβάνει τις κοινότητες: Palagiano, Massafra, Ginosa, Castellaneta, Palagianello, Taranto και Statte.

4.4. Απόδειξη της προέλευσης: Η προέλευση της κλημεντίνης είναι ασαφής: σύμφωνα με ορισμένους συγγραφείς, πρόκειται για φυσικό υβρίδιο που εμφανίστηκε στην Αλγερία το 1898, ενώ κατά τον Tanaka πρόκειται για κίτρο παρόμοιο με το μανταρίνι της Καντώνας, το οποίο είναι διαδεδομένο στην Κίνα (Citrus clementine Hort.). Οι πρώτες καλλιέργειες κίτρων φαίνεται ότι εμφανίστηκαν στην επαρχία του Τάραντα το δέκατο όγδοο αιώνα, πλην όμως μόνο στον εικοστό αιώνα διαδόθηκε η ειδική καλλιέργεια κίτρων. Οι κοινότητες της επαρχίας του Τάραντα που βρέχονται από τον ομώνυμο κόλπο αποτελούν το γεωγραφικό και κοινωνικοοικονομικό κέντρο της περιφέρειας στην οποία παραπέμπει η ονομασία προέλευσης. Τη δεκαετία του '50, με την αγροτική μεταρρύθμιση και χάρις στον εντοπισμό και στην αξιοποίηση υδάτινων πόρων που επέτρεψαν ικανοποιητική άρδευση, η καλλιέργεια των κίτρων επεκτάθηκε και, σταδιακά, ειδικεύθηκε, μέχρις ότου καταστεί η δεσπόζουσα καλλιέργεια στη συγκεκριμένη ζώνη. Η ποιότητα του κλίματος, με υψηλή ηλιοφάνεια και χαμηλά επίπεδα υγρασίας, του εδάφους, που βρέχεται από τον κόλπο του Τάραντα, επηρεάζει θετικά τις διεργασίες αύξησης και ωρίμανσης των φρούτων και ευνοεί την ανάπτυξη εξαιρετικών ποιοτικών χαρακτηριστικών σε ό,τι αφορά το χρώμα, τη γεύση και τη διατήρηση. Η ιχνηλασιμότητα του προϊόντος εξασφαλίζεται από το γεγονός ότι οι παραγωγοί "κλημεντινών του κόλπου του Τάραντα" οφείλουν να εγγράφουν τις οικείες φυτείες κίτρων σε κατάλογο που δημιουργήθηκε, φυλάσσεται και ενημερώνεται από τον ελέγχοντα οργανισμό. Οι παραγωγοί καλούνται να ανακοινώνουν τα κτηματολογικά στοιχεία τους, προκειμένου να εντοπίζονται οι συγκεκριμένες φυτείες (έκταση, απόσταση της φυτείας και έτος συστάσεως).

4.5. Μέθοδος παραγωγής: Οι κλημεντίνες του κόλπου του Τάραντα καλλιεργούνται σύμφωνα με τη μέθοδο της σφαιρικής φύτευσης ή με τη μέθοδο της φύτευσης εν είδει σκάφης. Η φύτευση αυτή εκτελείται κάθε χρόνο στο τέλος της άνοιξης, και οι σχετικές εργασίες περιορίζονται ειδικά στα πρώτα έτη.

Η πυκνότητα φύτευσης κυμαίνεται μεταξύ 350 και 750 φυτών ανά εκτάριο και στις νέες φυτείες δεν υπερβαίνει τα 500 φυτά ανά εκτάριο. Μεταξύ των καλλιεργητικών τεχνικών, η άρδευση αποτελεί σημαντικό στοιχείο: διενεργείται ουσιαστικά καθ' όλη τη διάρκεια του έτους, απουσία βροχής. Η πλέον χρησιμοποιούμενη μέθοδος είναι η μέθοδος στάγδην ή πίδακα που συστρέφεται εξ αποστάσεως προς την κορυφή του φυτού, προκειμένου να αποτραπεί το ενδεχόμενο της σήψης της ζώνης του λαιμού του φυτού. Η μέγιστη παραγωγή είναι 50 τόνοι ανά εκτάριο. Οι καρποί πρέπει να συλλεγούν διά χειρός με τη βοήθεια ψαλιδιών, φροντίζοντας να μην τραυματιστούν. Πρέπει να είναι ξηροί, με ή χωρίς φύλλα. Οι καρποί που δεν έχουν κάλυκα απομακρύνονται, ενώ δεν επιτρέπεται η τεχνική του αποπρασινισμού.

4.6. Δεσμός: Το έδαφος που βρέχεται από τον κόλπο του Τάραντα είναι ιδεώδες για την καλλιέργεια των κίτρων, επειδή τα εδάφη αυτά, τα οποία είναι ομογενή και σχεδόν πάντοτε επίπεδα, είναι γόνιμα, βαθιά και με ικανοποιητική στράγγιση. Η ζώνη παραγωγής χαρακτηρίζεται από εξαιρετική έκθεση προς νότον, και από την ύπαρξη της λοφοσειράς της Murgia η οποία προστατεύει τις φυτείες από τους κρύους βόρειους ανέμους. Για να προστατευθούν οι φυτείες κλημεντίνης από τους νότιους ανέμους, όπως από το σιρόκκο και το "libeccio" (οι οποίοι πνέοντας από την θάλασσα μπορούν να προκαλέσουν ζημίες σε αυτές), οι παραγωγοί προσφεύγουν συχνά στην κατασκευή αντιανεμικών φραγμάτων, είτε με φυτικά είδη είτε με κατάλληλα δίχτυα. Οι θερμοκρασίες, οι οποίες σπανίως φθάνουν σε επίπεδα κάτω του 0 °C, είναι ιδανικές για την καλλιέργεια αυτή και οι λογικές διαφορές θερμοκρασίας μεταξύ της ημέρας και της νύχτας την περίοδο της ωρίμανσης συμβάλλουν στην ανάπτυξη των αισθητικών και οργανοληπτικών ιδιοτήτων των καρπών. Οι ευνοϊκές κλιματικές συνθήκες επέτρεψαν αυτογενείς μεταλλάξεις της αρχικής και συνήθως καλλιεργούμενης ποικιλίας, της "Comune": λόγω των μορφολογικών και ποιοτικών χαρακτηριστικών τους, οι κατ' αυτόν τον τρόπο παραγόμενοι καρποί διαδραματίζουν στο εξής σημαντικότατο ρόλο, ορισμένοι δε από αυτούς λαμβάνουν την ονομασία της γεωγραφικής θέσης τους, όπως στην περίπτωση των "Grosso Puglia" και "Precoce di Massafra". Η καλλιέργεια του είδους αυτού έχει συνδεθεί με τη συγκεκριμένη ζώνη και απέκτησε φήμη που ξεπερνά την απλή γεωργική καλλιέργεια· η επιβεβαίωση της οικονομικής και κοινωνικής σημασίας της παραγωγής κλημεντίνης ήρθε το 1970, με τη γιορτή του μανταρινιού, και απετέλεσε την ευκαιρία συζητήσεων και ανταλλαγής απόψεων για το μέλλον της καλλιέργειας, ενώ η φήμη του προϊόντος εδραιώθηκε στις εθνικές αγορές χάρις στα ποιοτικά χαρακτηριστικά του (οργανοληπτικά και εμπορικά).

4.7. Φορέας ελέγχου: Ονομασία: IS.ME.CERT - Istituto mediterraneo di Certificazione

Διεύθυνση: Via G. Porzio centro direzionale Is. G1, I-80143 Napoli

4.8. Σήμανση: Οι "κλημεντίνες του κόλπου του Τάραντα" πρέπει να διατίθενται στο εμπόριο σε κλειστούς περιέκτες, κατά τρόπον ώστε να μην είναι δυνατή η αφαίρεσή τους, σε βάρος δε 3 kg κατ'ελάχιστο όριο ή, ενδεχομένως, σε μη κλειστούς περιέκτες, βάρους μεταξύ 3 και 25 kg, ενώ ο λογότυπος ονομασίας πρέπει να εμφανίζεται στο 90 %, τουλάχιστον των συσκευασμένων καρπών. Η ονομασία "κλημεντίνες του κόλπου του Τάραντα" πρέπει να αναγράφεται με γράμματα τουλάχιστον δύο φορές πιο παχιά απ' ό,τι οι άλλες ενδείξεις. Η ένδειξη "Προστατευόμενη Γεωγραφική Ένδειξη" πρέπει να εμφαίνεται ακριβώς από κάτω. Ο λογότυπος ονομασίας, ο οποίος συνίσταται σε δύο πράσινους ομόκεντρους κύκλους, στο κέντρο των οποίων είναι σχεδιασμένη μια πορτοκαλί κλημεντίνη που φέρει μίσχο και πράσινο φύλλο, πρέπει να εμφαίνεται στις συσκευασίες. Μεταξύ των δύο κύκλων αναγράφεται η ένδειξη "Προστατευόμενη Γεωγραφική Ένδειξη".

4.9. Εθνικές απαιτήσεις: -

Αριθ. ΕΚ: IT/00247/2002.08.09.

Ημερομηνία παραλαβής του πλήρους φακέλου: 9 Αυγούστου 2002.